คิม ดุ๊ก กู - วิกิพีเดีย

# คิม ดุ๊ก กู

### จากวิกิพีเดีย สารานุกรมเสรี

คิม ดุ๊ก กู
ข้อมูลส่วนตัว
ชื่อจริง | คิม ดุ๊ก กู
วันเกิด | 8 มกราคม พ.ศ. 2502
สถานที่เกิด | โกจิน เกาหลีใต้
วันที่เสียชีวิต | 17 พฤศจิกายน พ.ศ. 2525
สถานที่เสียชีวิต | ลาสเวกัส สหรัฐอเมริกา
รุ่น | ไลท์เวท
สถิติ
ชก | 19
ชนะ | 16
ชนะน็อก | 8
แพ้ | 2
เสมอ | 1

คิม ดุ๊ก กู (Duk Koo Kim) นักมวยชาวเกาหลีใต้ผู้โชคร้าย ผู้จากไปจากการชกบนผืนสังเวียนเลือดด้วยอายุเพียง 23 ปี ในปี พ.ศ. 2525

คิม ดุ๊ก กู เกิดเมื่อวันที่ 8 มกราคม พ.ศ. 2502 ที่หมู่บ้านชาวประมงยากจนในเมืองโกจิน ประเทศเกาหลีใต้ เมื่ออายุได้ 5 ขวบ พ่อก็เสียชีวิต เมื่ออายุ 14 ได้เดินทางเข้ามายังกรุงโซล เมืองหลวงของประเทศ เพื่อศึกษาต่อด้านวิชาชีพและชกมวยอาชีพ ซึ่งประสบความสำเร็จภายในระยะเวลา 4 ปี เมื่อได้ครองแชมป์ของสหพันธ์มวยภาคตะวันออกไกลและแปซิฟิก (OPBF) ในรุ่นไลท์เวท

และได้มีโอกาสได้เดินทางไปชกชิงแชมป์โลกในรุ่นเดียวกันนี้ ของสมาคมมวยโลก (WBA) กับ เรย์ มานชินี่ เจ้าของฉายา " บูม บูม " แชมป์โลกชาวอเมริกันถึงลาสเวกัส สหรัฐอเมริกา เมื่อวันที่ 13 พฤศจิกายน พ.ศ. 2525 โดย คิม ดุ๊ก กู มีอันดับโลกเป็นรองแชมป์อันดับ 1 และเป็นการป้องกันตำแหน่งครั้งแรกของมานชินี่ด้วย การชกครั้งนี้จัดบนเวทีกลางแจ้งในเวลาเย็น การชกเป็นไปอย่างดุเดือด เพราะคิม ดุ๊ก กู ถูกมานชินี่ไล่ชกแต่เพียงข้างเดียว แต่ก็กัดฟันยืนสู้ได้มาจนยกที่ 14 จึงล้มลงกองกับเวที ไม่ฟื้น แพทย์สนาม คือ น.พ.ลอนนี่ แฮมมาร์เกร็น ได้ทำการตรวจสมองของ คิม ดุ๊ก กู พบว่าสมองไม่ทำงานเสียแล้ว ไม่มีปฏิกิริยาตอบสนอง จึงรีบนำส่งโรงพยาบาลเดเสิร์ตสปริงทันที

คิม ดุ๊ก กู ขณะล้มลงคาเวที

วันต่อมา ข่าวนี้ได้แพร่ไปถึงประเทศเกาหลีใต้ นางซุน เยียว ยาง มารดาของคิม ดุ๊ก กู ได้ทราบข่าวได้แต่ร้องไห้ ทางรัฐบาลเกาหลีใต้ได้ออกเงินค่าตั๋วเครื่องบินให้นางและลูกชายอีกคน คือ นายคิม คุน ยอง เดินทางไปดูอาการของคิม ดุ๊ก กู ถึงสหรัฐอเมริกา

หลังจากคณะแพทย์ทำการผ่าตัดสมองหลายรอบแล้ว อาการก็ยังไม่ดีขึ้น รวมทั้งได้รับการรักษาแบบฝังเข็มด้วยคณะแพทย์เกาหลี 4 คนที่เดินทางไปด้วย นางซุน เยียว ยาง ได้ตัดสินใจให้แพทย์ถอดเครื่องปั๊มหัวใจออก และให้คิม ดุ๊ก กู จากไปอย่างสงบ ในตอนเย็นของวันที่ 17 พฤศจิกายน จากนั้นได้มีการทำพิธีส่งมองร่างของคิม ดุ๊ก กู เพื่อส่งกลับประเทศ โดยมีเทศบาลเมืองลาสเวกัสเป็นผู้ทำพิธีให้ และหลังจากกลับมาเกาหลีใต้แล้ว เพียง 4 วันต่อมา นางซุน เยี่ยว ยาง มารดาก็ได้ผูกคอตายตามลูกชายไป

การเสียชีวิตของ คิม ดุ๊ก กู ปรากฏเป็นข่าวโด่งดังไปทั่วโลก และทำให้ต่อมาการชกมวยสากลอาชีพได้ทำการปรับเปลี่ยนกติกาจากเดิม 15 ยก มาเป็น 12 ยก เช่นในปัจจุบัน

ดึงข้อมูลจาก "http://th.wikipedia.org../../../%E0%B8%84/%E0%B8%B4/%E0%B8%A1/%E0%B8%84%E0%B8%B4%E0%B8%A1_%E0%B8%94%E0%B8%B8%E0%B9%8A%E0%B8%81_%E0%B8%81%E0%B8%B9.html".

หมวดหมู่: นักมวยสากลชาวเกาหลีใต้

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- Deutsch
- English
- 한국어
- 日本語